b"\n_START_ARTICLE_\nBonas (religija)\n_START_SECTION_\n\xc4\xaek\xc5\xabrimas\n_START_PARAGRAPH_\nTradici\xc5\xa1kai bono religijos \xc4\xafk\xc5\xabr\xc4\x97ju laikomas T\xc3\xb6npa Shenrab Miwoche. Pagal tradicij\xc4\x85 jis es\xc4\x85 gim\xc4\x99s Tagzig Olmo Lung Ring \xc5\xa1alyje, laikoma axis mundi ir siejama su Kaila\xc5\xa1o kalnu vakar\xc5\xb3 Tibete.\n_START_SECTION_\nKonkurencija su budizmu\n_START_PARAGRAPH_\nVII a. Tibet\xc4\x85 pasiekus budizmui, tarp \xc5\xa1i\xc5\xb3 tradicij\xc5\xb3 kilo ar\xc5\xa1i konkurencija, ypa\xc4\x8d valdant Langdarmai. Ilgainiui bonas \xc4\x97m\xc4\x97 prarasti \xc4\xaftak\xc4\x85 ir Tibeto politinis elitas j\xc4\xaf marginalizavo.\n_START_SECTION_\nPrimityvusis Bonas\n_START_PARAGRAPH_\nSenaisiais am\xc5\xbeiais atstovavo vietin\xc4\xaf \xc5\xa1amanizm\xc4\x85 ir animizm\xc4\x85 Tibete bei jo apylink\xc4\x97se._NEWLINE_Pagal bono tradicij\xc4\x85, kai kurios i\xc5\xa1 praktik\xc5\xb3, toki\xc5\xb3 kaip diev\xc5\xb3 i\xc5\xa1kvietimas (lha gsol ba) ir pikt\xc5\xb3j\xc5\xb3 dvasi\xc5\xb3 i\xc5\xa1varymo (sel ba) ritualai buvo pateikti paties Tonpa \xc5\xa0enrabo, prie\xc5\xa1istoriniais laikais jam lankantis Kongpo (pietry\xc4\x8di\xc5\xb3 Tibetas)._NEWLINE_Pana\xc5\xa1\xc5\xabs ritualai v\xc4\x97liau buvo \xc4\xaftraukti \xc4\xaf bono mokym\xc5\xb3 ir praktik\xc5\xb3 sistem\xc4\x85, \xc5\xbeinom\xc4\x85 kaip \xe2\x80\x9eDevyni\xc5\xb3 nuosekli\xc5\xb3 keli\xc5\xb3 arba va\xc5\xbeiuokli\xc5\xb3\xe2\x80\x9c (theg pa rim dgu) mokymas. \xc5\xa0i \xc5\xa1amanistini\xc5\xb3 praktik\xc5\xb3 \xc4\xafvairov\xc4\x97 \xc5\xa1iandien \xc5\xbeinoma kaip \xe2\x80\x9ePrie\xc5\xbeastiniai Bono keliai\xe2\x80\x9c (rgyu\xe2\x80\x99i theg pa). \xe2\x80\x9ePrie\xc5\xbeastini\xc5\xb3 keli\xc5\xb3\xe2\x80\x9c mokymai ir praktikos filosofiniu po\xc5\xbei\xc5\xabriu laikomi dualistiniais, nes, dievai (lha), atstovaujantys \xc5\xa1viesiosioms tvarkos j\xc4\x97goms, vadinamoms J\xc4\x97, ir demonai (bdud), atstovaujantys tamsai bei chaosui vadinamam Ngam, egzistuoja nepriklausomai nuo m\xc5\xabs\xc5\xb3 suvokimo. Tokiu b\xc5\xabdu praktikuojantys da\xc5\xbeniausiai atlieka ritualus, pritraukian\xc4\x8dius teigiamas diev\xc5\xb3 energijas ir atstumian\xc4\x8dius neigiam\xc4\x85 pikt\xc5\xb3j\xc5\xb3 dvasi\xc5\xb3 bei demon\xc5\xb3 \xc4\xaftak\xc4\x85 (gdon)._NEWLINE_\xc5\xa0amanistini\xc5\xb3 bono tekst\xc5\xb3 tyrin\xc4\x97jimai rodo, kad \xc5\xa1ie tekstai n\xc4\x97ra indi\xc5\xa1kos kilm\xc4\x97s, ta\xc4\x8diau, kaip ir budizmas apskritai, Jungdrung Bonas visi\xc5\xa1kai neigia kruvin\xc5\xb3 aukojim\xc5\xb3 praktikas (dmar mchod), kadangi \xc5\xa1i\xc5\xb3 praktik\xc5\xb3 kilm\xc4\x97 priskiriama demonams kanibalams Sinpo (srin po), o ne Tonpa \xc5\xa0enrabui. Taigi bono lamos net prie\xc5\xbeastini\xc5\xb3 bono keli\xc5\xb3 nesieja su \xc5\xa1amanizmu ar \xc5\xa1amanais, vis dar klestin\xc4\x8diais Nepalo kalnuose ir atlikin\xc4\x97jan\xc4\x8diais kruvinus aukojimus.\n_START_SECTION_\nNaujasis Bonas\n_START_PARAGRAPH_\nNaujasis Bonas (tib. bon gsar ma) susik\xc5\xabr\xc4\x97 keturioliktajame \xc5\xa1imtmetyje, atskleidus termos sistem\xc4\x85, skirting\xc4\x85 negu auk\xc5\xa1\xc4\x8diau apra\xc5\xa1ytosios. \xc5\xa0i sistema palyginus pana\xc5\xa1i \xc4\xaf Njingmos. Guru Padmasambava joje taip pat laikomas reik\xc5\xa1minga asmenybe. Kai kurie tertonai (slapt\xc5\xb3 mokym\xc5\xb3 rad\xc4\x97jai), tokie kaip Dor\xc5\xbe\xc4\x97 Lingpa, atskleid\xc4\x97 Njingmos ir Bono termas. Bon Tri (tib. bon khrid) tekstuose, naujai rastuose Cevango Gjalpo (tib. Tsewang Gyalpo), tvirtinama, kad Padmasambhava nukeliavo \xc4\xaf Udijan\xc4\x85 ir gavo Dzog\xc4\x8deno mokym\xc4\x85 tiesiogiai i\xc5\xa1 paties Sambhogakajos \xc5\xa0enlha Odkaro (tib. gshen lha 'od dkar). V\xc4\x97liau jis perk\xc4\x97l\xc4\x97 \xc5\xa1iuos mokymus \xc4\xaf Tibet\xc4\x85, daugel\xc4\xaf j\xc5\xb3 pasl\xc4\x97pdamas kaip term\xc4\x85 ateinan\xc4\x8dioms bonpo kartoms._NEWLINE_Pasak \xc5\xa0ardza Rinpo\xc4\x8d\xc4\x97s, Naujasis Bono Jud\xc4\x97jimas prasid\xc4\x97jo keturioliktajame \xc5\xa1imtmetyje ir t\xc4\x99siasi iki \xc5\xa1iol. Termos, atskleistos toki\xc5\xb3 meistr\xc5\xb3 kaip Lodan Ningpo, Mid\xc5\xbeig Dord\xc5\xbe\xc4\x97 (tib. mi jigs rdo rje, \xc5\xbeinomas kaip Dor\xc5\xbe\xc4\x97 Lingpa), Kundrol Dragpa, De\xc4\x8den Lingpa, Sangag Lingpa, Kandro De\xc4\x8den Vangmo ir kit\xc5\xb3, vadinamos \xe2\x80\x9eTersar\xe2\x80\x9c (tib. gter gsar) arba i\xc5\xa1 naujo rastaisiais tekst\xc5\xb3 lobiais. Naujasis Bonas \xc5\xa1iais laikais klesti ryt\xc5\xb3 Tibete."